Regering waarsku teen aanhitsing van geweldDie plakkaat wat tans versprei word Die regering veroordeel ŉ plakkaat wat tans op sosiale media gedeel word wat “verdeeldheid wil saai tussen Suid-Afrikaners en uitlanders”. Die regering se kommunikasiediens het in ŉ verklaring gesê hy doen ŉ beroep op alle Suid-Afrikaners om nie deel te neem aan enige aksie wat die wette van die land te oortree nie. “Dit is betreurenswaardig dat die boodskap ten doel het om verdeeldheid te saai tussen Suid-Afrikaners en uitlanders. Die doel van die boodskap is teenstrydig met die gees van sosiale kohesie en poog om, dit wat ons as ŉ land al bereik het, ongedaan te maak.” Die regering maan Suid-Afrikaners om ŉ vreedsame bestaan te voer en goeie verhoudings te bou met almal wat in die land woon. “Ons versoek ook dat wetstoepassers die nodige stappe sal doen teen diegene wat hiervoor verantwoordelik is. Enige aanval op eiendom en uitlanders se ondernemings is nie ŉ spieëlbeeld van wie ons as ŉ land is nie en is teenstrydig met die waardes wat ons aanhang. Suid-Afrika is ŉ grondwetlike demokrasie wat deur die wette van die land beheer word. “Suid-Afrika is ŉ integrale deel van die Afrika-kontinent en bevorder ŉ vreedsame en volhoubare Afrika.” Phumla Williams, direkteur-generaal van GCIS, het gesê benewens die land se toewyding tot die kontinent, onderskryf Suid-Afrika ook die Geneefse Protokol oor Vlugtelinge en bly verbind tot die beskerming van alle uitlanders in die land. “Misdadige aktiwiteit sal nie geduld word nie, omdat dit ŉ negatiewe impak het op die land se ekonomie en beeld.” Die regering versoek ook alle Suid-Afrikaners om nie soortgelyke boodskappe te versprei wat spanning kan verhoog en die mees weerlose persone in die samelewing teiken nie.